Èxit de públic en la 10-K de l'Eliana
27 de juliol de 2015

La Volta a Peu Vila de l'Eliana va omplir els carrers de gent, dissabte passat 25 de juliol, per a animar als més de 1500 corredors i corredores que van participar en la trenta-tresena edició de la prova.

Luis Félix Martínez, del Serrano Club Atletismo, es va imposar a la resta de corredors amb un temps de 34.31 minuts. En la categoria femenina, el triomf va ser per a la corredora Ana March, del Club Atletisme València Terra i Mar, amb 38.23 minuts. Ricardo Ibáñez (35.03) i Adela Navarro (47.00) van ser els primers atletes locals a creuar la meta.

El podi el van completar en categoria masculina Octavio Sanchís (34.40) i Miguel Ángel Solís (34.52). Entre les dones el segon lloc el va ocupar Hue Nguyen Li (41.02) i el tercer lloc, Elena Tirado (43.40).

Més de 1500 participants van eixir a les 20:00 hores de la línia de meta per a recórrer els 10 quilòmetres, amb inici i arribada en el Poliesportiu Municipal, incrementant la participació de corredors en un 8 per cent respecte a l'any passat.

Les dades aportades pel club organitzador, l'Eliana Running, assenyalen que ha sigut una de les edicions amb major nombre d'animadors en els carrers del municipi. El president del club, Miguel Aliaga, va voler destacar “l'enorme treball dels més de 150 voluntaris, entre els quals destaquen els socis del club, scouts, clavaris i veïns del municipi, que han possibilitat que la 33 edició de la Volta Peu haja sigut un rotund èxit”. El president de l'Eliana Running també va tindre paraules de reconeixement per a la policia local i protecció civil, que varen gestionar tot el dispositiu de seguretat pels carrers del municipi.

En finalitzar, molts corredors, volgueren destacar la bona organització i els xicotets detalls que fan gran a esta prova, un atleta relatava que li havia sorprès molt gratament que en els punts de avituallament l'aigua estiguera fresca “si es compara amb altres municipis, a l'Eliana es cuida fins al mínim detall”.

L'alcalde de l'Eliana, Salva Torrent, s'ha mostrat molt satisfet amb el desenvolupament de la Volta a Peu i ha declarat que “molts anys he viscut la carrera des de dins, però enguany l'he viscuda com a espectador, i és impressionant vore la marea humana d'esportistes pels nostres carrers”. La diputada provincial d'esports, Isabel García, també va assistir a l'esdeveniment i va voler ressaltar el bon ambient viscut durant tota la jornada “m'ha encantat vore la prèvia, el lliurament de dorsals, l'arribada i el posterior lliurament de trofeus. És una cursa multitudinària, amb molt de públic i on s'involucra a tota la societat de l'Eliana, la Volta a Peu, no solament és córrer 10 quilòmetres, és un esdeveniment social i esportiu per a totes les edats”.